
POLITIIKKA N 


Suomen valtiojohto pelkäsi, että Venäjä tekisi 
sotilaallisen iskun Suomeen 


Pekka Haavisto uutuuskirjassa: "Mitä tekisimme, kun sanottaisiin, että 
Suomi ei hallitse koko maa-aluettaan?" 

Pääministeri Sanna Marin ja presidentti Sauli Niinistö tiedotustilaisuudessa 24. helmikuuta 
2022 Venäjän hyökkäyksen alettua. INKA SOVERI 


| Juha Ristamäki 
i Tänään klo 7:39 


Kun Venäjä oli hyökännyt Ukrainaan helmikuussa 2022, oli Suomen valtiojohdon 
pöydällä hyvin nopeasti Nato-jäsenyyden hakeminen. 


Riskiarviot tilanteessa olivat karut, käy ilmi Iltalehden politiikan toimittajan 
Lauri Nurmen uudesta kirjasta, Suomen salattu tie Natoon (into). 


Kirjan mukaan presidentti Sauli Niinistö ja hallituksen ministerit pelkäsivät, että 
Venäjä tekisi sotilaallisen iskun Suomea vastaan. 


Puolustusvoimain komentaja Timo Kivinen osallistui turvallisuuspolitiikkaa 
linjaavan TP-UTVAn kokoukseen ja kertoi erilaisista uhkaskenaarioista. 


— Siis ihan kaikki mahdolliset riskit piti käydä läpi. Puolustusministeriö teki siinä 
ison työn, Niinistö kertoo uutuuskirjassa. 


— Hetken vakavuudesta kertoo se, että yksi uhka-arvioista oli Venäjän yritys 
luoda Suomeen jäätynyt konflikti. Asiasta kertovat sotilaslähteet. Venäläiset 
maahanlaskujoukot olisivat saattaneet yrittää esimerkiksi Ivalon lentokentän 
valtaamista. Äärimmillään Venäjä olisi uhannut taktisen ydinaseen käytöllä, jos 
Suomi olisi ryhtynyt vastahyökkäykseen. Jäädytetyn konfliktin luominen olisi 
ollut keino estää Suomen Nato-jäsenyys, sillä puolustusliitto ei hyväksy 
jäsenikseen sotaa käyviä maita, kirjassa kuvataan tilannetta. 


Entinen ulkoministeri Pekka Haavisto vahvistaa uhka-arvion. 


— Piti miettiä, mikä voisi olla pahin tilanne, joka Suomessa tapahtuu jäsenyyden 
hakemisen aikana. Se voisi olla sotilaallinen maa-alueen loukkaus. Mitä 
tekisimme, kun sanottaisiin, että Suomi ei hallitse koko maa-aluettaan? Ja 
saisimmeko silloin sotilaallista apua Nato-mailta? Pekka Haavisto kuvailee 
kirjassa. 


Kirjan mukaan lentokentillä työskenteleville rajavartijoille jaettiin 
rynnäkkökiväärit. Sarjatuliaseita ja niiden ammuksia tuotiin monessa paikassa 
varastoista käden ulottuville. Valtionhallinnossa ja kunnissa varauduttiin jopa 
siviiliväestön pommituksiin. 


— Valtion virastot, esimerkiksi tuomioistuimet, valmistautuivat siirtämään 
toimintonsa maan alle. Pelättiin, että Venäjä ampuisi ohjuksia Helsingin 
hallintorakennuksiin. Päällikkötuomarit kertoivat varasuunnitelmien esille 
ottamisesta. Uudenmaan kunnat saivat kehotuksen varautua siviiliväestön 
pommituksiin. Keravan kaupunginjohtaja Kirsi Rontu kertoi minulle tästä 
maaliskuussa 2022. Pelko oli aitoa, Nurmi kuvailee kirjassaan. 


Brittien valmius auttaa 


Uutuuskirjan mukaan Britannian pääministeri Boris Johnson ja 
puolustusministeri Ben Wallace olivat tammikuussa 2022 huolissaan siitä, että 
Venäjä uhkaisi Suomea sotilaallisesti. Brittien tiedustelu ei sulkenut pois 
hyökkäyksen mahdollisuutta Naton ulkopuolella olleeseen Suomeen. 


Britit olivat valmiita puolustamaan JEF-liittolaistaan aseellisesti ja tekivät 
Suomen valtionjohdolle tarjouksen kahdenvälisistä turvatakuista. 
Brittipääministeri saapuisi Helsinkiin allekirjoittamaan hallitusten välisen 
julistuksen sotilaallisista turvatakuista. 


— Britannia tarjosi meille tammikuussa turvatakuita. Brittien takuut olivat 
kovasti tervetulleet, mutta hakemusajan turvaan oli ehdottomasti saatava 
jenkkien kanta, Niinistö kertoo kirjassa. 


Suomen valtiojohto ei vielä talvella brittien turvatakuisiin tarttunut, mutta ne 
saatettiin juhlallisesti voimaan 11. toukokuuta, päivää ennen Nato-hakemuksen 
julkistamista. 

Kahden lapsen isä kuoli järkyttävällä tavalla jättistadionilla USA:ssa: "Pitäisi 

Prinsessa Anne teki pienen eleen, josta tuli suuri viraalihitti 

